Полиноза

С настъпването на пролетта се проявяват признаците на полинозата, която е класическо алергично заболяване свързано с растителния цъфтеж, от което боледуват 15-20% от населението по света. Симптомите се проявяват в над две трети от случаите от носа, поради което състоянието се обозначава с популярното название сенна хрема или сенна треска. Те се изразяват в обилна водниста секреция, сърбеж, кихане и запушване на носа. Когато е засегната и лигавицата на очите се появяват зачервяване и сълзене, придружени от чувство за попаднало в тях чуждо тяло. Възможна е и реакция от страна на долните дихателни пътища - стягане и свирене в гърдите, недостиг на въздух и кашлица, като в тези случаи се касае за поленова астма.

За клинична изява на полинозата трябва предварително да настъпи сенсибилизация на организма към съответните полени. Този процес зависи от генетичната готовност на дадения индивид да реагира на органични съединения с образуване на имуноглобулин Е, а така също и от различни фактори на околната среда. Тъй като генетичният материал на човешката популация е относително стабилен във времето, то промените в околната среда би следвало да са от значение за разпространението на поленовата алергия.

Всъщност именно нарастването на честотата на полинозата представлява един от интригуващите фактори на съвремието ни. Поленови зрънца, които са носители на мъжкия наследствен материал за отделните растителни видове е имало откакто са се появили семенните растения, т.е. много преди появата на човека на планетата ни. Нещо повече: и сред хората от миналите векове алергията и в частност полинозата са били много рядко явление. Нещата се променят особено активно през втората половина на ХХ век, когато започват и сериозни епидемиологични проучвания върху разпространението на алергичните болести. В резултат на тях се открояват твърде интригуващи закономерности. На първо място става ясно, че честотата на алергичните болести и на полинозата е нараснала стремително в рамките на няколко десетилетия, което навежда на мисълта, че това е резултат на промени в околната среда, предизвикани от глобалните процеси на индустриализация, урбанизация и съответно замърсяване.

Много по-странно е обаче второто обстоятелство: оказва се, че колкото е по-висок стандартът на дадена страна и колкото повече в нея се държи на опазване на околната среда и чистота на въздуха, водата и храните, толкова по-стръмно нараства процента на алергичните заболявания. Това дава основание да се формулира така наречената “хигиенна” хипотеза, според която подобрените условия на живот, по-добре изолираните жилища, по-малкият брой членове на домакинствата и съответно по-ниският риск от инфекции водят до промяна в баланса на имунните клетки, отговарящи за защитата на организма в посока на “алергичните” клетки за сметка на по-малко нужните “противоинфекциозни” клетки. Някои от атмосферните замърсители (отработени автомобилни и индустриални газове и частици, които се адсорбират по повърхноостта на поленовите здрънца) допълнително увеличават тяхната „агресивност”.

Поленовите зрънца са микроскопични, с размери 5-100 микрона и са с характерна морфология за отделните растително видове. Задържат се предимно в носните проходи, което обяснява и преобладаването на оплакванията от страна на носа. 
Поленовите зрънца се разнасят от вятъра и когато концентрацията им във въздуха достигне определена величина, предизвикват оплаквания у сенсибилизираните индивиди. В умерените северни географски ширини дървесните полени се появяват първи през месеците март и април, а от края на май и през юни връх вземат полените от тревисти растения. Поленовите зрънца на житните растения и плевелите се задържат в атмосферата до края на август и началото на септември.

Обикновено страдащите от полиноза знаят кога е сезонът на оплакванията им. Така например чувствителността към дървесни полени у нас най-често се проявява през март и началото на април, а към повечето тревни полени - в края на май и през юни. Напоследък все по-актуален става плевелът Ambrosia, който завоюва все по-широки територии в Европа и може да поддържа симптомите на поленова алергия у станалите чувствителни хора до края на лятото и дори началото на есента.

Страдащите от поленова алергия следва да се консултират със специалист алерголог, който да изработи оптимална стратегия на поведение за всеки конкретен случай. Пациентите трябва да избягват престой на открито, когато тяхното количество във въздуха е особено високо (има изработен поленов календар за България). Те следва да прилагат предписаните им медикаменти за вътрешно приемане (антихистаминови средства,) или за локално поставяне в носа и очите (антихистаминово средство, локални кортикостероиди или деконгестанти). При наличие на поленова астма страдащите трябва да имат на разположение инхалаторни симпатикомиметици и инхалаторни стероиди. Диагностичното уточняване с кожно-алергично тестуване или кръвни проби би могло да има като конкретен практически резултат провеждане на лечение с алергенни препарати (алерген-специфична имунотерапия), което да доведе до трайна промяна в чувствителността към полените.
Подробното лечение и профилактика на полинозата е дадено при алергичните ринити /вж. там/.

